Die Voortrekkers het versoek dat 'n groepie kinders van die beweging ŉ raadsitting ‘van die Tshwane Metroraad bywoon ten einde meer te wete te kom van funksionering van plaaslike bestuur en om die prosedures en waarde van ŉ raadsitting self te ervaar. Die versoek is toegestaan en tydens die betrokke sitting het die speaker verskillende groepe en individue verwelkom, maar toe sy aankondig dat ŉ groep Voortrekkers die sitting bywoon, het pandemonium losgebars.
Sy het vooraf kortliks die aktiwiteite en doelwitte van Die Voortrekkers as kultuurorganisasie bekend gemaak en toe begin om die kinders individueel welkom te heet. Sy het duidelik genoem dat die Voortrekkerbeweging hom aktief beywer vir gesonde verhoudinge tussen alle kultuurgroepe in die land, maar ŉ stroom besware is geopper deur sprekers van die EFF en die ANC, terwyl opmerkings geskreeu is, soos “Rassiste”, “Gaan terug skooltoe”, “Julle is rassiste en julle ouers leer julle rassisme”.
Die burgemeester het die situasie probeer kalmeer en die kinders beskerm teen die luide rassistiese opmerkings en blatante haatspraak, maar die groep kinders was uiteindelik verplig om die raadsaal te verlaat. Die ironie is dat minute voor die voorval ŉ groep bestaande uit slegs swart busbestuurders toekennings ontvang het wat deur almal aanvaar is. Toe die blanke kinders egter verskyn, is gevra waarom daar nie kinders van ander groepe tussen hulle is nie.
Mokerhou teen Afrikaans by US
'n Mokerhou teen Afrikaans is gevél toe die Kaapstadse hooggeregshof die aansoek van die groepering Gelyke Kanse met koste van die hand gewys het dat die huidige taalbeleid van die Universiteit van Stellenbosch (US) gehandhaaf mot word. In reaksie het VF Plus in 'n mediaverklaring gesê: “Die hofuitspraak minag nie net internasionale voorskrifte nie, maar ook die SA Grondwet wat die regte van taal van minderhede verskans.
“Artikel 6(2) van die Grondwet lui o.m. die staat moet ‘praktiese en daadwerklike maatreëls tref’ om die status van al die land se tale te verhoog en hul gebruik te bevorder. “Daar is sowat sewe miljoen Afrikaanssprekers in die land en in die Wes-Kaap is feitlik die helfte van die inwoners Afrikaanssprekend. Daar is vier universiteite in die provinsie, terwyl Afrikaans net by een op klein skaal gebruik word.
“Die ANC-regering en persone wat lou staan teenoor Afrikaans het gesamentlik daartoe meegehelp dat Afrikaans op instellings van hoër onderwys nou feitlik in totaliteit van die tafel gevee is. “Daar kan met reg gevra word waar is Afrikaans volgende in die visier.”
Terwyl die golf van plaasaanvalle met gruwelike martelings en moorde voortduur en dit deur die regering as bloot misdaad afgemaak word en die oortreders dikwels skotvry kom, kom die summiere swaar tronkstrawwe wat die twee blanke beskuldigdes in die sg. doodskissaak van Middelburg opgelê is, neer op Godskreiende rassistiese dubbele standaarde. Die twee beskuldigdes, Willem Oosthuizen (30) en Theo Jackson (29) is onderskeidelik 11 en 14 jaar effektiewe tronkstraf opgelê.
Hulle het twee swartes wat op plaasgrond oortree aangerand en die een, Victor Mlotshwa in 'n doodskis geforseer en gedreig om hom aan die brand te steek. Laasgenoemde is egter springlewendig en sonder fisiese beserings en het die hofsaak met 'n breë glimlag bygewoon.
Die twee beskuldigdes is skuldig bevind op aanklagte van ernstige aanranding, poging tot moord, ontvoering en intimidasie. Verlof tot appèl is geweier, Mlotshwa het 'n siviele eis teen hulle ingestel het en hulle is gedagvaar om voor die Gelykheidshof te verskyn.
Albei die mans is getroud met jong gesinne – Oosthuizen en sy vrou Chane het 'n baba van ses weke en 'n ouer kind van 14 maande, terwyl Jackson en sy vrou Rianie drie dogters van onderskeidelik nege, ses en vyf jaar oud het. Albei die ma’s moet nou skarrel om op allerlei wyses die pot aan die kook te hou.
Voor, ten tye van en ná die landswye Swart Maandag-protesoptogte teen plaasmoorde, het moorde van swart op wit onverpoosd voortgegaan en is bv. Johanna van Rooyen (81) in die Herfsland-Aftree-oord in Potgietersrus vermoor nadat daar deur die dak van haar woning ingebreek is. Te Bothaville is eers die bejaarde Hannie van Deventer in haar tuin met 'n kierie aangeval en skedelbreuk toegedien en daarna het dieselfde lot die 83-jarige Joey Potgieter in haar woonstel in Van Der Lingenstraat te beurt geval.
Op Swart Maandag 30 Oktober 2017 het Sarel Erxleben (62), 'n vooraanstaande sakeman van Sasolburg, in sy nuwe huis in Deneysville, gesterf nadat hy nege keer deur 'n inbreker geskiet is. Sy neef wat saam met hom in die huis was, is aangerand en gemartel, maar het met sy lewe daarvan afgekom. Op dieselfde dag is Bokkie Potgieter (73) op die plaas Driefontein in die distrik Vryheid vermoor, is Willem van der Westhuizen op sy plaas 6 km buite Griekwastad doodgeskiet en is Willie Barnard op sy plaas in die Fochville distrik doodgeskiet.
Op Dinsdagoggend 31 Oktober is Barry Baars vermoor aangetref op sy gaste- en wildsplaas Daskop tussen Ficksburg en Rosendal, terwyl dieselfde nag die 44-jarige Piet Verster, streeksbestuurder van ABSA en oud-kaptein van die Shimla-rugbyspan in sy huis in Brandwacht, Stellenbosch deur inbrekers oorval en met 'n mes doodgesteek is en sy 14-jarige seun ernstig beseer is.
Dit is slegs enkele van talle gevalle in dorpe en stede en die getuienis is feitelik dat swartmense die aanvallers was.